**აუქციონის ჩატარების წესი**

**მუხლი 1. ზოგადი ნაწილი**

1. ეს წესი შემუშავებულია სს „საქართველოს ენერგეტიკის განვითარების ფონდის“ (შემდგომში ***„გამყიდველის“ ან „საზოგადოება“***) მიერ საქართველოს მოქმედი კანონმდებლობისა და საზოგადოების წესდების შესაბამისად და განსაზღვრავს ამ წესის #1 და #2 დანართებით გათვალისწინებული, გამყიდველის კუთვნილი მოძრავი ქონების (შემდგომში **„სარეალიზაციო ქონება“**) ელექტრონული აუქციონის (შემდგომში ***„აუქციონი“***) ფორმით გასხვისების წესსა და პირობებს.
2. აუქციონის ჩატარების მიზანია სარეალიაციო ქონებაზე საკუთრების უფლება მიანიჭოს აუქციონში მონაწილე იმ პირს, რომელიც ვაჭრობის პროცესში გამყიდველს შესთავაზებს ყველაზე მაღალ ფასს.
3. აუქციონის ფორმით გასასხვისებელი ქონების საწყისი ღირებულება, აუქციონის პირობები და გამარჯვებული გამოვლენის კრიტერიუმები დადგენილია წინამდებარე წესის, საზოგადოების წესდებისა და საქართველოს კანონმდებლობის შესაბამისად.

**მუხლი 2. აუქციონის ორგანიზება**

1. გამყიდველი ქონების გასხვისების მიზნით ელექტრონული აუქციონის ჩატარების თაობაზე გადაწყვეტილების მიღებისას, ინფორმაციას აქვეყნებს ვებ–გვერდზე [www.eauction.ge](http://www.eauction.ge), რაც ინფორმაციის ოფიციალურ გამოქვეყნებად ითვლება. აუქციონის გამოცხადება და ვაჭრობა ხორციელდება ვებგვერდზე [www.eauction.ge](http://www.eauction.ge).
2. გამოსაქვეყნებელი ინფორმაცია:
* გამყიდველის დასახელება
* სარეალიზაციო ქონების დასახელება
* აუქციონის დაწყების დრო
* აუქციონის დასრულების დრო
* საწყისი ფასი
* უპირობო და გამოუხმობი საბანკო გარანტიის/ბეს თანხის ოდენობა
* ბიჯის სიდიდე
* გამყიდველის საკონტაქტო ტელეფონი და დასადები ხელშეკრულების შინაარსი;
1. აუქციონში გამარჯვებული ვალდებულია 10 კალენდარული დღის ვადაში გადაიხადოს შეძენილი ქონების სრული საფასური, წინააღმდეგ შემთხვევაში გადახდილი საგარანტიო თანხა უკან აღარ დაუბრუნდება.
2. ქონების შემძენს უფლება აქვს მიიღოს ქონების შესახებ გამყიდველის ხელთ არსებული, კანონმდებლობით დაშვებული, ნებისმიერი ინფორმაცია.
3. ინფორმაციის გამოქვეყნების შემდეგ ყველა დაინტერესებულ ფიზიკურ და იურიდიულ პირს უფლება აქვს წინასწარ გაეცნოს სარეალიზაციო ქონებას
4. სარეალიაზაციო ქონების საწყისი ღირებულება განისაზღვრება სსიპ „ლევან სამხარაულის სახელობის სასამართლო ექსპერტიზის ეროვნული ბიუროს“ დასკვნის საფუძველზე დადგენილი ღირებულების 100%–ის ოდენობით.
5. აუქციონის ჩაშლის შემთხვევაში, გაიმართება განმეორებითი აუქციონი, რომელზეც სარეალიზაციო ქონების საწყისი ფასი შემცირდება სულ მცირე 10%–ის ოდენობით, მაგრამ არაუმეტეს ჯამში 50%–ის ოდენობით.

**მუხლი 3. ელექტრონულ აუქციონში მონაწილეობის პირობები**

1. ელექტრონული აუქციონი ტარდება გამოცხადების დღიდან გამყიდველის მიერ განსაზღვრულ ვადაში, რომლის განმავლობაშიც დაინტერესებულ პირებს, რომლებიც გაივლიან რეგისტრაციას ელექტრონულად, საშუალება ეძლევათ გააკეთონ სასურველი ფასის შეთავაზება, საწყის სარეალიზაციო ფასზე დამატებით.
2. ელექტრონულ აუქციონში მონაწილეობის მისაღებად სავალდებულოა:
* შესაბამის ვებგვერდზე დარეგისტრირება;
* რეგისტრაციის დროს ელექტრონული აუქციონის წესების გაცნობა და მასზე თანხმობის განცხადება;
* „ინტერნეტ ბანკინგის“ საშუალებით, ასევე საბანკო დაწესებულების მეშვეობით ბეს თანხის გადახდა ან/და უპირობო და გამოუხმობი საბანკო გარანტიის წარდგენა/გააქტიურება.
1. მონაწილემ, რომელსაც სურს მონაწილეობა მიიღოს სხვადასხვა სარეალიზაციო ქონების რეალიზაციის მიზნით მოწყობილ აუქციონში, უპირობო და გამოუხმობი საბანკო გარანტია უნდა წარმოადგინოს/გააქტიუროს და/ან ბე უნდა გადაიხადოს თითოეული სარეალიზაციო ქონებისთვის ცალ–ცალკე.
2. მონაწილეს შეიძლება უარი ეთქვას ელექტრონულ აუციონში მონაწილეობაზე, თუ:

ა) მონაწილე, მოქმედი კანონმდებლობის შესაბამისად, არ შეიძლება ცნობილ იქნეს სარეალიზაციო ქონების მყიდველად.

ბ) დარღვეულია ამ მუხლის მე–2 და მე–3 პუნქტების მოთხოვნები.

**მუხლი 4. აუქციონის ჩატარების წესი**

1. აუქციონში მონაწილეობის მსურველი პირი აუქციონში მონაწილებისთვის რეგისტრირდება შესაბამის ვებგვერდზე, ამ წესის მე-3 მუხლის მე-2 პუნქტის შესაბამისად, რის შემდეგაც მას ენიჭება აუქციონში მონაწილის სტატუსი.
2. აუქციონი ტარდება ონლაინ რეჟიმში.
3. ელექტრონული აუქციონის ვაჭრობის დროს ფასის მატება ჩანს ონლაინ რეჟიმში.
4. ელექტრონული აუქციონის დასაწყისად ითვლება მისი ვებ-გვერდზე გამოცხადების მომენტი.
5. აუქციონში მონაწილე, რომელსაც სურს საწყისი ფასიდან დაიწყოს ვაჭრობა, ონლაინ რეჟიმში ამატებს ფასს (რაც ნიშნავს საწყის ფასზე ბიჯის დამატებას), რომელიც ასევე ფიქსირდება ონლაინ რეჟიმში. ვაჭრობა გრძელდება, სანამ რომელიმე მონაწილე არ დააფიქსირებს ყველაზე მაღალ ფასს. სარეალიზაციო ქონება ითვლება გაყიდულად იმ აუქციონის მონაწილეზე, რომლის მიერაც ონლაინ რეჟიმში ვაჭრობის დასრულების მომენტისთვის შემოთავაზეული იქნება ყველაზე მაღალი ფასი.
6. თუ აუქციონის დასრულებამდე ბოლო 2 წუთის განმავლობაში შემოთავაზებული იქნება ახალი ფასი, მაშინ ფასის შემოთავაზების დრო გაგრძელდება დასრულების მითითებული მომენტიდან 2 წუთით. თუ ამ დროის განმავლობაში შემოთავაზებული იქნება ახალი ფასი, დრო კიდევ გაგრძელდება 2 წუთით მანამ, სანამ არ დაფიქსირდება საბოლოო თანხა. მაგრამ, თუ დამატებული 2 წუთის განმავლობაში ახალი ფასი არ იქნება შემოთავაზებული, აუქციონში გამარჯვებულად გამოცხადდება საბოლოო თანხის შემთავაზებელი პირი.
7. აუქციონის გამოცხადებიდან (დაწყებიდან) მის დასრულებამდე (არა უგვიანეს 2 წუთისა) ნებისმიერ დროს მონაწილეს შეუძლია გადაიხადოს ბე ან/და წარმოადგინოს/გაააქტიუროს საბანკო გარანტია. ბეს გადახდა შესაძლებელია უნაღდო ანგარიშსწორებით.
8. ვაჭრობის დასრულებისას გამარჯვებულსა და აუქციონის სხვა მონაწილეებს ელექტრონული გზით გაეგზავნებათ ინფორმაცია აუქციონის შედეგების შესახებ, რაც ჩაითვლება ოფიციალურ შეტყობინებად.
9. აუქციონში გამარჯვებულს ელექტრონული გზით ეცნობება თანხის სრულად გადახდის თარიღი და ქონების გადაცემის პირობები, რაც ჩაითვლება ოფიციალურ შეტყობინებად.
10. თუ ელექტრონული აუქციონი არ შედგა იმ მიზეზით, რომ აუქციონში რეგისტრირებული პირები, რომლებმაც წარმოადგინეს/გააქტიურეს უპირობო და გამოუხმობი საბანკო გარანტია ან/და გადაიხადეს ბე, არ მიიღებენ მონაწილეობას სააუქციონო ვაჭრობაში, საბანკო გარანტია ან/და გადახდილი ბე დაბრუნებას არ ექვემდებარება.
11. აუქციონში დამარცხებულ მონაწილეებს ბე/უპირობო და გამოუხმობი საბანკო გარანტია დაუბრუნდებათ აუქციონის დასრულებიდან 7 კალენდარული დღის ვადაში.
12. აუქციონის შედეგები უქმდება და გამარჯვებულის მიერ წარმოდგენილი უპირობო და გამოუხმობი საბანკო გარანტიის/ბეს თანხა დაბრუნებას არ ექვემდებარება, თუ:

ა) აუქციონში გამარჯვებულმა ხელშეკრულების ხელმოწერაზე უარი განაცხადა;

ბ) აუქციონში გამარჯვებულმა სრულად არ გადაიხადა სარეალიზაციო ქონების საფასური;

გ) დაარღვია აუქციონში მონაწილეობის წინამდებარე პირობები

1. აუქციონის ჩაშლის შემთხვევაში, გამყიდველის გადაწყვეტილებით შეიძლება ჩატარდეს განმეორებითი აუქციონები, რომლებზეც სარეალიზაციო ქონების საწყისი ფასი შემცირდება არაუმეტეს თავდაპირველი საწყისის ფასის 50%–ით.

**მუხლი 5. ანგარიშსწორება**

1. მომხმარებლის მიერ სასურველ ლოტზე ბეს გადახდა, ასევე აუქციონში გამარჯვებულის მიერ შესაბამის ლოტზე თანხის გადახდა შესაძლებელია როგორც საბანკო დაწესებულებაში, ასევე საბანკო პლასტიკური ბარათის მეშვეობით. უპირობო და გამოუხმობი საბანკო გარანტიის წარმოდგენა შესაძლებელია როგორც გააქტიურების (ელექტრონულად) ასევე წარმოდგენის საშუალებით.
2. აუქციონის გვერდზე მომხმარებლისთვის ხელმისაწვდომია ლოტის თანხის, ასევე ბეს გადახდის ფორმები. აღნიშნული ფორმები შეიცავს ინფორმაციას გადამხდელზე, ინფორმაციას ლოტის შესახებ (ლოტის საბოლოო ფასის მითითებით) და ინფორმაციას მიმღების შესახებ, დასახელების და ანგარიშის/ანგარიშების ნომრების მითითებით. მომხმარებელი ირჩევს ერთ-ერთ ანგარიშს, ბეჭდავს ლოტის ფასის გადახდის ფორმას და აღნიშნული ფორმის საფუძველზე საბანკო დაწესებულებაში იხდის შესაბამის თანხას.
3. საბანკო პლასტიკური ბარათით თანხის გადახდის შემთხვევაში, მომხმარებლისთვის ხელმისაწვდომია ლოტის თანხის, ასევე ბეს ელექტრონული გადახდის ფორმები. აღნიშნული ფორმები შეიცავს ინფორმაციას გადამხდელზე, ინფორმაციას ლოტის შესახებ (ლოტის საბოლოო ფასის მითითებით) და ინფორმაციას მიმღების შესახებ, დასახელების და ანგარიშის/ანგარიშების (მომხმარებლი ირჩევს ერთ-ერთ ანგარიშს) ნომრების მითითებით. მონაცემების სისწორის შემთხვევაში მომხმარებელი აჭერს გადახდის ღილაკს და შესაბამისად გადადის საბანკო პლასტიკური ბარათის საგადახდო სისტემაში, სადაც ავსებს საბანკო პლასტიკური ბარათის მონაცემებს და ახორციელებს გადახდას.
4. ოპერაციის წარმატებით განხორციელების შემთხვევაში გადახდის გვერდზე გამოდის შესაბამისი შეტყობინება.

**მუხლი 6. დავების გადაწყვეტის წესი**

ელექტრონული აუქციონის შედეგებთან დაკავშირებული სადავო საკითხები განიხილება მოქმედი კანონმდებლობით დადგენილი წესით.